作者:權德輿
標題:奉和韋曲莊言懷，貽東曲外族諸弟
內容:韋曲冠蓋裡，鮮原鬱青蔥。公臺睦中外，墅舍鄰西東。騶馭出國門，晨曦正曈曨。燕居平外土，野服參華蟲。疆畎分古渠，煙霞連灌叢。長幼序以齒，歡言無不同。憶昔全盛時，勳劬播休功。代業擴宇內，光塵藹墟中。慨息多永歎，歌詩厚時風。小生忝瓜葛，慕義斯無窮。